Na podlagi 104. člena Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg, [3/22](http://www.uradni-list.si/1/objava.jsp?sop=2022-01-0014) – ZDeb in [105/22](http://www.uradni-list.si/1/objava.jsp?sop=2022-01-2603) – ZZNŠPP; v nadaljevanju: ZUJIK), 6. člena Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16; v nadaljevanju: pravilnik) in Resolucije o nacionalnem programu za jezikovno politiko 2021–2025 (Uradni list RS, št. 94/21) Ministrstvo za kulturo objavlja

**Javni razpis** **za (so)financiranje projektov, namenjenih predstavljanju, uveljavljanju in razvoju slovenskega jezika ter njegovi promociji v letu 2024**

**(v nadaljevanju: javni razpis, oznaka JR-PROMOCIJA-SJ-24)**

1. **Neposredni uporabnik, ki dodeljuje sredstva**

Republika Slovenija, Ministrstvo za kulturo, Maistrova 10, 1000 Ljubljana (v nadaljevanju: ministrstvo).

1. **Predmet, ciljne skupine in področje javnega razpisa**

**2.1 Predmet javnega razpisa:**

**Promocija slovenskega jezika s pomočjo kulturno-umetniške ponudbe**

Predmet javnega razpisa je sofinanciranje projektov, ki s pomočjo kulturno-umetniške ponudbe različnih zvrsti in dodatnih izobraževalnih dejavnosti krepijo jezikovne zmožnosti v slovenščini oziroma v prilagojenih načinih sporazumevanja, pri čemer so predmet financiranja izobraževalne dejavnosti, in ne produkcija kulturno-umetniških vsebin (izjema so prilagoditve teh vsebin v smislu dostopnosti). Projekti so namenjeni skupinam oseb, navedenih v točki 2.2, ki zaradi različnih oviranosti in specifičnih okoliščin težje krepijo svoje sporazumevalne zmožnosti in tudi težje dostopajo do kulturno-umetniške ponudbe v Republiki Sloveniji.

**V izvedbo projekta morajo biti osebe iz ciljnih skupin dejavno vključene**, pri čemer prijavitelji sami izberejo, ali bo projekt zasnovan za eno ali več ciljnih skupin.

**Pričakovane projektne dejavnosti:**

* načrt in izvedba programa za krepitev jezikovnih zmožnosti s pomočjo kulturno-umetniške ponudbe, ki mora vsebovati:
  1. spremljanje aktualne kulturno-umetniške ponudbe različnih zvrsti (ene ali več), na primer: obisk gledaliških, filmskih, plesnih … predstav, koncertov, ogled razstav, spletnih vsebin, udeležba na tematskih okroglih mizah, predavanjih …,
  2. izvedbo dodatnih izobraževalnih dejavnosti za krepitev sporazumevalnih zmožnosti (v živo in prek spleta), na primer: delavnice o kulturnih temah, bralne ure, poustvarjanje, pogovori o filmih, razstavah, predstavah, knjigah in drugih umetnostnih vsebinah, izvajanje kvizov, manjših natečajev, tekmovanj v okviru umetnostne teme, spodbujanje veščin pisanja recenzij, kritik idr.,
  3. prilagajanje kulturno-umetniške ponudbe ciljnim skupinam v smislu dostopnosti (po potrebi);
* izdelava smernic za vključevanje ciljnih skupin v program približevanja kulturno-umetniške ponudbe s krepitvijo jezikovnih zmožnosti;
* usposabljanje mentorjev, mentoric za izvajanje programa;
* načrt in izvedba promocijskih dejavnosti in dejavnosti za zagotovitev trajnosti rezultatov.

**2.2 Ciljne skupine**

Prijavitelj lahko v program za krepitev jezikovnih zmožnosti s pomočjo kulturno-umetniške ponudbe vključi eno ali več ciljnih skupin tega javnega razpisa (oštevilčenje ne pomeni prioritetnega razvrščanja):

1. ciljna skupina: osebe, ki potrebujejo prilagojene načine sporazumevanja,
2. ciljna skupina: osebe, za katere je slovenščina drugi ali tuji jezik,
3. ciljna skupina: osebe z nižjo izobrazbeno ravnjo oziroma nižjim socialno-ekonomskim položajem.

**2.3 Področje javnega razpisa**

Področje javnega razpisa je predstavljanje, uveljavljanje in razvoj slovenskega jezika ter njegova promocija.

1. **Cilj in namen javnega razpisa**

**3.1 Namen javnega razpisa**

Namen javnega razpisa je izdelati program, ki ciljnim skupinam omogoča spremljanje kulturno-umetniške ponudbe in ki vključuje izobraževalne dejavnosti za izboljšanje njihovih sporazumevalnih zmožnosti, bodisi v slovenščini bodisi v prilagojenih načinih sporazumevanja. Namen javnega razpisa je tudi usposobiti mentorje za nadaljnje izvajanje in nadgrajevanje programa, s čimer bo zagotovljena trajnost rezultatov projekta. Mentorji so lahko samozaposleni v kulturi, pedagogi, specialni pedagogi, jezikoslovci, psihologi, logopedi, knjižničarji ipd., k ciljni skupini oziroma skupinam pa pristopajo prek promocije programa v lokalnih nevladnih organizacijah, centrih za socialno delo ipd.

**3.2 Cilji javnega razpisa:**

* boljše sporazumevalne zmožnosti ciljnih skupin – v slovenščini oziroma prilagojenih načinih sporazumevanja,
* večja socialna vključenost ciljnih skupin in
* večja dostopnost kulturno-umetniške ponudbe za vse prebivalce, prebivalke Republike Slovenije.

**Drugi cilji razpisa** so še spodbujanje decentraliziranega oziroma enakomernega regionalnega kulturnega razvoja, zagotavljanje enakopravnosti spolov v kulturi, izboljševanje pogojev dela in delavskih pravic v kulturi, spodbujanje okoljske pravičnosti in zelenega prehoda v kulturi ter vpetost kulturnih projektov v medsektorska partnerstva, ki zagotavljajo multipliciranje dosega in učinkov. Ti cilji se lahko dosegajo prek načinov izvajanja prijavljenih projektov oziroma glede na njihove predvidene učinke.

**Prednost pri izbiri bodo imeli projekti, ki jih bo prijavitelj izvajal vsaj v 4 statističnih regijah od 12 oziroma bo v projekt vključil ciljne skupine vsaj iz 4 statističnih regij od 12:** gorenjska, goriška, jugovzhodna Slovenija, koroška, obalno-kraška, osrednjeslovenska, podravska, pomurska, posavska, primorsko-notranjska, savinjska, zasavska (spodbujanje decentralizacije). V skladu z merili o ocenjevanju bodo ti projekti prejeli višje število točk.

**Kazalniki**

V prijavnem obrazcu mora prijavitelj – upoštevajoč posebnosti in vsebino projekta – določiti naslednje kazalnike:

* predvideno število oseb iz izbrane ciljne skupine oziroma ciljnih skupin, ki bodo aktivno vključene v projektne dejavnosti,
* predvideno število usposobljenih mentorjev, mentoric,
* predvideno število izobraževalnih dejavnosti za krepitev sporazumevalnih zmožnosti.

Prijavitelj se z oddajo vloge zaveže, da bo kazalnike izpolnjeval. Kazalniki bodo predmet pogodbe, o njihovem doseganju bo upravičenec poročal pri oddaji zahtevka za izplačilo.

1. **Formalni pogoji za sodelovanje na javnem razpisu**
   1. **Upravičene osebe**

**Upravičene osebe javnega razpisa** so nevladne organizacije in javni zavodi, vpisani v evidenco javnih zavodov na področju kulture. Projekt je mogoče prijaviti tudi v soorganizatorstvu.

**Nevladne organizacije** so pravne osebe, ki so ustanovljene kot društva, zasebni zavodi, ustanove idr. Nevladno organizacijo opredeljuje 2. člen Zakona o nevladnih organizacijah (Uradni list RS, št. 21/18).

**Soorganizatorstvo** je odnos prijavitelja kot nosilca projekta in drugih soorganizatorjev (nevladne organizacije, javni zavodi, vpisani v evidenco javnih zavodov na področju kulture, ljudske univerze, samozaposleni, druge organizacije in posamezniki), ki s svojimi deleži (prostor, kadri, storitve, tehnična podpora in druga sredstva) pristopijo k realizaciji projekta. Vložek soorganizatorjev je finančno ovrednoten, pravice, odgovornosti in dolžnosti za izvedbo projekta pa nosi izključno prijavitelj.

Če prijavitelj projekt prijavi v soorganizatorstvu, mora vlogi priložiti pogodbo o sodelovanju, v katerem bodo opredeljene medsebojne obveznosti soorganizatorjev.

**4.2 Splošni pogoji**

Prijavitelj (upravičena oseba), ki kandidira na javnem razpisu, mora izpolnjevati naslednje splošne pogoje:

1. Je nevladna organizacija ali javni zavod, vpisan v evidenco javnih zavodov na področju kulture. Prijavitelj mora biti ustrezno registriran za opravljanje dejavnosti na področju javnega razpisa (kultura, izobraževanje, izpopolnjevanje, usposabljanje – vsaj ena od naštetih). (Ministrstvo bo ustreznost registracije preverilo v javno dostopnih evidencah AJPES.)
2. Ima poravnane obveznosti, davke in prispevke do Republike Slovenije na zadnji delovni dan v mesecu pred oddajo vloge (zadnji delovni dan v mesecu pred oddajo vloge je 29. september, če bo vloga oddana oktobra 2023, oziroma 31. oktober, če bo vloga oddana novembra 2023). (Dokazilo: potrdilo o plačanih davkih in drugih obveznih dajatvah, ki ga prijavitelj pridobi pri Finančni upravi Republike Slovenije, ali podpisano pooblastilo, da lahko ministrstvo pridobi te podatke.)

1. Ima v času prijave na javni razpis izpolnjene in poravnane vse obveznosti do Ministrstva za kulturo. (Podlaga za ugotovitev izpolnjevanja pogoja je dokumentacija Ministrstva za kulturo.)
2. Na dan začetka odpiranja vlog posluje brez blokiranega tekočega računa. (Ministrstvo bo izpolnjevanje pogoja preverilo v javno dostopnih evidencah AJPES in spletnega servisa Prva bonitetna agencija d.o.o. <http://www.ebonitete.si/>)

1. Dovoljuje objavo osebnih podatkov z namenom objave rezultatov javnega razpisa na spletni strani ministrstva skladno z Zakonom o dostopu do informacij javnega značaja (Uradni list RS, št. 51/06 – uradno prečiščeno besedilo, 117/06 – ZDavP-2, 23/14, 50/14, 19/15 – odl. US,102/15, 7/18 in 141/22) in Zakonom o varstvu osebnih podatkov (Uradni list RS, št. 163/22). (Prijavitelj pogoj izkaže s podpisano izjavo v predpisanem prijavnem obrazcu v spletni aplikaciji eJR.)
2. Na javni razpis prijavlja samo en projekt; če bo prijavitelj predložil več projektov za sofinanciranje, bo upoštevan tisti, ki bo na ministrstvu evidentiran kot prvoprispeli. (Prijavitelj pogoj izkaže s podpisano izjavo v predpisanem prijavnem obrazcu v spletni aplikaciji eJR.)
3. Ne prijavlja projektnih dejavnosti, ki so že bile izbrane na katerem koli drugem javnem razpisu ali pozivu in katerih izvedba je že bila ali bo financirana iz drugih javnih virov. (Prijavitelj pogoj izkaže s podpisano izjavo v predpisanem prijavnem obrazcu v spletni aplikaciji eJR.)
4. Prijavlja projekt, za katerega zaproša najmanj 8.000,00 evrov in največ 12.000,00 evrov. (Pogoj se izkazuje s podatki, vnesenimi v spletni obrazec.)
5. Prihodki projekta so enaki odhodkom projekta. (Pogoj se izkazuje s podatki, vnesenimi v spletni obrazec.)

Če ministrstvo naknadno zahteva originalna potrdila o izpolnjevanju splošnih pogojev po posameznih alinejah, jih mora prijavitelj dostaviti v zahtevanem roku.

* 1. **Posebni pogoji**

Prijavitelj (upravičena oseba), ki kandidira na javnem razpisu, mora poleg splošnih pogojev izpolnjevati še posebna pogoja:

* vodja projekta (strokovni koordinator, koordinatorka) mora imeti zaključeno najmanj izobrazbo 2. bolonjske stopnje (oziroma nekdanji univerzitetni program VII. stopnje) in
* vsaj eden član, članica projektne skupine mora imeti zaključeno najmanj izobrazbo 1. bolonjske stopnje (oziroma nekdanji visokošolski strokovni program stopnje VI./2).

Posebna pogoja se izkazuje s fotokopijo spričevala ali ustreznim potrdilom fakultete o dokončanem študiju.

1. **Merila in ocenjevanje vlog**

Vloge, za katere bo ugotovljeno, da izpolnjujejo vse splošne in posebne pogoje v skladu z določili tega javnega razpisa in razpisne dokumentacije, bo ocenila Strokovna komisija za slovenski jezik(v nadaljevanju: strokovna komisija), imenovana s sklepom ministrice za kulturo št. 012-42/2022-3340-19 z dne 9. 11. 2022.

**5.1 Merila za ocenjevanje**

Strokovna komisija bo vloge ocenila v okviru naslednje lestvice:

|  |  |  |
| --- | --- | --- |
| **Opis ocene** | **Točke od 0 do 5** | **Točke od 0 do 10** |
| Zelo dobro, odlično | 5 | 10 |
| Ustrezno | 4 | 8 |
| Delno ustrezno | 3 | 6 |
| Sprejemljivo | 2 | 4 |
| Pogojno sprejemljivo | 1 | 2 |
| Neustrezno, nesprejemljivo, slabo | 0 | 0 |

Merila so ovrednotena s točkami, tako da je pri posameznem  merilu  navedeno najvišje možno število točk, ki jih v njegovem okviru lahko prejme posamezni projekt. Najnižje število točk znotraj posameznega merila je 0 točk. Najvišji seštevek dosegljivih točk za projekt je 100 točk.

Ocene pri merilu 5 odražajo skupno oceno primerljivih projektov prijavitelja v zadnjih petih letih oziroma oceno strokovnih izkušenj in drugih referenc članov, članic projektne skupine, in sicer od ocene 0 za slabo prepričljivost in kakovost do ocene 10 za odlično prepričljivost in kakovost.

Pri podmerilih 1.2, 1.3 in 4.3 je mogoče ugotoviti samo (ne)izpolnjevanje zahtevanega, zato strokovna komisija v skladu s tem dodeli samo 0 ali 5 točk.

| **Merilo** | **Največje možno št. točk** |
| --- | --- |
| **1 Ustreznost projekta – utemeljitev skladnosti namena in ciljev projekta z namenom in cilji javnega razpisa** | **20** |
| * 1. Namen in cilji projekta so vsebinsko jasno in natančno opredeljeni in usklajeni z namenom in cilji razpisa ter kakovostno zasledujejo vsaj še enega od drugih ciljev javnega razpisa (razen decentralizacije, ki se ocenjuje samostojno). | 10 |
| * 1. Spodbujanje decentraliziranega oziroma enakomernega regionalnega kulturnega razvoja – iz načrta projekta je razvidno, da se bo izvajal vsaj v 4 statističnih regijah od 12 oziroma bodo vanj vključene ciljne skupine vsaj iz 4 statističnih regij od 12.   **(Pri tem podmerilu je mogoče doseči 0 ali 5 točk.)** | 5 |
| * 1. Načrt projekta izkazuje aktivno vključevanje oseb iz ciljnih skupin v projektne dejavnosti.   **(Pri tem podmerilu je mogoče doseči 0 ali 5 točk.)** | 5 |

|  |  |
| --- | --- |
| **2 Kakovost zasnove in izvedljivost projekta – preglednost in primernost načrtovanih dejavnosti ter zagotovitev trajnosti rezultatov** | **40** |
| * 1. Projekt izkazuje kakovostno vsebinsko zasnovo za učinkovito doseganje vseh ciljev projekta, opredeljenih v prvem odstavku točke 3.2 besedila javnega razpisa (teoretična in metodološka utemeljitev s predvidenimi učinki). | 10 |
| * 1. Domišljenost in inovativnost zasnove projekta (npr. novi oziroma neobičajni pristopi za delo s ciljnimi skupinami). | 10 |
| * 1. Program za krepitev sporazumevalnih zmožnosti vključuje kulturno-umetniško ponudbo različnih zvrsti. | 5 |
| * 1. Delovni načrt projekta je logičen in primerno strukturiran – opredeljeni so opis in številčnost projektnih dejavnosti ter časovnica njihovega izvajanja. | 5 |
| * 1. Iz zasnove projekta je razvidno, kako bo zagotovljena trajnost učinkov projekta in kakšni so načrti za njegov morebitni nadaljnji razvoj. | 10 |

|  |  |
| --- | --- |
| **3 Ustreznost finančnega načrta, racionalnost in stroškovna učinkovitost projekta** | **15** |
| * 1. Finančni načrt je podrobno utemeljen po posameznih kategorijah stroškov (kar vključuje tudi navedbo izvajalcev – po funkcijah, ne poimensko – in primerljivost plačila različnih izvajalcev[[1]](#footnote-1), število ur po posameznih izvajalcih oziroma funkcijah ipd.). | 5 |
| * 1. Višina zaprošenih sredstev je sorazmerna z vsebino in obsegom načrtovanih dejavnosti (npr. morebitni nakup opreme mora biti utemeljen in sorazmeren z drugimi stroški glede na naravo projekta) – poraba finančnih sredstev je v splošnem primerno ocenjena in racionalna. | 10 |

|  |  |
| --- | --- |
| **4 Usposobljenost prijavitelja in izvajalcev za izvedbo projekta** | **15** |
| * 1. Izkušnje prijavitelja pri izvajanju primerljivih projektov v zadnjih petih letih. | 5 |
| * 1. Projektna skupina ima ustrezne (prepričljive in kakovostne) strokovne izkušnje in druge reference glede na vsebino projekta v zadnjih petih letih. | 5 |
| * 1. Prijavitelj ima status nevladne organizacije na področju kulture[[2]](#footnote-2) na dan začetka odpiranja vlog, kar je razvidno iz evidence nevladnih organizacij v javnem interesu, ki jo vodi AJPES.   **(Pri tem podmerilu je mogoče doseči 0 ali 5 točk.)** | 5 |

|  |  |
| --- | --- |
| 1. **Predstavitev dejavnosti za promocijo projekta – načrt informiranja in komuniciranja** | **10** |
| * 1. Načrtovane dejavnosti informiranja in komuniciranja z javnostjo o projektu so raznolike, inovativne in primerne vsebini projekta. | 5 |
| * 1. Iz načrta informiranja in komuniciranja z javnostjo prepričljivo izhaja, da bodo načrtovane dejavnosti informiranja in komuniciranja dosegle širšo zainteresirano javnost. | 5 |

**5.2 Postopek izbora vlog**

Vloge bodo ocenjevalci ocenili ločeno v elektronskem ocenjevalnem obrazcu, in sicer tako, da vsako vlogo ocenijo vsi člani strokovne komisije oziroma najmanj trije (v primeru izločitve zaradi konflikta interesov). Vsak ocenjevalec oziroma ocenjevalka za posamezno merilo poda opisno in številčno oceno. Pri oblikovanju skupne ocene se izračunata tako povprečje posameznih meril kot tudi povprečje končne ocene. **Končna ocena se bo oblikovala na podlagi povprečja vseh ocen kot celo število**, pri čemer se polovica in več odstotne točke zaokroži navzgor, manj kot polovica pa navzdol.

Vloga je pozitivno ocenjena, če doseže vsaj 75 točk, pri čemer **mora pri 1. in 2. merilu doseči vsaj polovico predvidenih točk.** **V nasprotnem primeru bo vloga zavrnjena in ne bo upravičena do sredstev razpisa ne glede na končno skupno oceno.**

**Izbrani bodo tisti projekti, ki bodo v postopku izbire ovrednoteni višje, in sicer do porabe sredstev.** Če je preostanek sredstev prenizek za celotno sofinanciranje projekta, ki je naslednji na vrsti za sofinanciranje, se prijavitelju tega projekta lahko ponudi višina sredstev, ki ostanejo na razpolago. V primeru zavrnitve lahko ministrstvo preostala razpoložljiva sredstva ponudi naslednjemu najvišje pozitivno ocenjenemu projektu. Dokončni izbor projektov, ki bodo sprejeti v sofinanciranje, bo opravljen v skladu z razpoložljivimi finančnimi sredstvi (do porabe sredstev).

Če bo strokovna komisija ugotovila, da sta na javni razpis prijavljena dva (ali več) istovrstna projekta, bo ministrstvo sofinanciralo in dodelilo sredstva le projektu, ki bo med njima (njimi) dosegel večje število točk.

Strokovna komisija bo izmed vlog, ki bodo dosegle enako število točk, dala prednost vlogi, ki bo dosegla več točk pri 1. merilu. Če bodo vloge tudi pri 1. merilu dosegle enako število točk, se kot naslednje prednostno merilo upošteva 2. merilo, nato 3. merilo, nato 4. merilo in nazadnje 5. merilo. Če bodo vloge pri vseh merilih dosegle enako število točk, bo imela prednost vloga, ki je bila prva evidentirana v informacijskem sistemu ministrstva, ne glede na način oddaje. Če tudi tega ne bo moč nedvoumno določiti, se bo odločilo z žrebom, ki ga bo opravila komisija.

1. **Vrednost razpoložljivih sredstev**

Skupna okvirna višina sredstev za izvedbo enoletnega javnega razpisa je 60.000,00 evrov.

Za posamezni projekt se lahko dodeli najmanj 8.000,00 oziroma največ 12.000,00 evrov.

Sredstva so predvidena na proračunski postavki 131098 ­– Promocija in razvoj slovenskega jezika v letu 2024. Višina sredstev je vezana na proračunske zmogljivosti Ministrstva za kulturo, to pomeni, da se lahko višina, če pride do sprememb v državnem proračunu ali finančnem načrtu ministrstva, spremeni.

Če se v času izvedbe postopka tega javnega razpisa obseg sredstev, ki je v državnem proračunu namenjen za kulturo, zmanjša toliko, da ne zagotavlja izpolnitve njegovih ciljev, lahko ministrstvo postopek ustavi oziroma po že zaključenem izboru projektov zniža obseg financiranja v skladu s spremembami proračuna oziroma spremeni ali prekine že sklenjeno pogodbo o financiranju projekta.

Če se poveča obseg sredstev javnega razpisa z oznako JR-PROMOCIJA-SJ-24, lahko ministrstvo v primeru že zaključenega izbora projektov zviša obseg sofinanciranja že odobrenih projektov in spremeni oziroma dopolni že sklenjene pogodbe o financiranju in izvedbi projektov ali pa odobri financiranje projektov, ki so bili uvrščeni na rezervno listo.

1. **Višina sofinanciranja in upravičeni stroški**

Projekt se lahko financira do 100-odstotne vrednosti upravičenih stroškov, ki bodo uveljavljeni in izkazani. Dodeljena proračunska sredstva se bodo izplačala na podlagi izstavljenega zahtevka za izplačilo, ki mu bo priloženo vsebinsko in finančno poročilo, iz katerega bodo razvidni posamezni upravičeni stroški izvedbe projekta.

Upravičeni stroški za sofinanciranje s strani ministrstva so sestavljeni **izključno iz upravičenih stroškov, navedenih v vlogi prijavitelja na javni razpis**. Upravičeni stroški so tisti, ki:

* izhajajo iz predmeta pogodbe,
* so nujni za kakovostno izvedbo (so)financiranega projekta in so vezani na izvedbo projekta (na izvedbo vsebine),
* nastanejo izključno za namen realizacije (so)financiranega projekta in se lahko v celoti pripišejo temu projektu,
* so opredeljeni v vlogi prijavitelja,
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali izvajalcu,
* so transparentni in preverljivi,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija),
* niso in ne bodo sočasno financirani od drugih sofinancerjev projekta (dvojno financiranje).

Med upravičene stroške štejejo:

* stroški plač in povračil stroškov v zvezi z delom:
  1. plače,
  2. stroški za službena potovanja,
* stroški storitev zunanjih izvajalcev:
  1. študentsko delo,
  2. delo po avtorski pogodbi,
  3. delo po podjemni pogodbi,
  4. delo po pogodbi o opravljanju storitev,
* stroški materiala (navedite, kateri, npr. izposoje, nakupa gradiva),
* drugi stroški, vezani na izvedbo projekta (navedite, kateri).

Med stroške storitev zunanjih izvajalcev sodijo tudi stroški promocije, če jo izvajajo zunanji izvajalci. Povračila za prevoz na delo so upravičena samo v primeru delovnega razmerja (plače), v primeru avtorskih in podjemnih pogodb ter študentskega dela morajo biti stroški prevoza vključeni v honorar. Med upravičene stroške štejejo tudi stroški vstopnin in javnega prevoza za udeležence.

1. **Obdobje za porabo dodeljenih sredstev**

Obdobje upravičenosti stroškov in izdatkov na javnem razpisu **se začne z datumom podpisa pogodbe (vendar ne pred 1. 1. 2024) in traja do 31. 10. 2024.** Izbrani prijavitelj mora poročilo o izvajanju projekta in zahtevek za izplačilo oddati najpozneje do 15. novembra 2024.

1. **Razpisna dokumentacija**

Razpisna dokumentacija obsega:

* besedilo javnega razpisa,
* prijavni obrazec v spletni aplikaciji eJR na naslovu: <http://ejr.ekultura.gov.si/ejr-web> (v nadaljevanju: elektronski prijavni obrazec),
* finančni načrt (priloga elektronskega prijavnega obrazca),
* osnutek pogodbe o sofinanciranju projekta in
* vzorec soglasja za pridobitev podatkov iz uradnih evidenc.

1. **Vpogled v razpisno dokumentacijo**

Zainteresirane osebe se lahko v času odprtega razpisa seznanijo z razpisno dokumentacijo na spletnem naslovu Ministrstva za kulturo na naslednji povezavi: <https://www.gov.si/drzavni-organi/ministrstva/ministrstvo-za-kulturo/javne-objave/>.

1. **Sestava vloge**
2. Izpolnjen elektronski prijavni obrazec, ki vključuje:

* osnovne podatke o prijavitelju in projektu,
* vsebinsko predstavitev projekta,
* finančni načrt projekta, razdeljen po posameznih aktivnostih (priloga elektronskega prijavnega obrazca),
* predstavitev strokovne usposobljenosti prijavitelja(glede na vsebinsko področje, navedeno v točki 2.1 besedila javnega razpisa),
* navedbo članov projektne skupine in njihovih strokovnih izkušenj in znanj, izkazanih v življenjepisu (strokovna znanja, ki so relevantna glede na vsebino projekta – npr. na področju promocije slovenskega jezika, izvajanja jezikovnega usposabljanja in izobraževanja, izvajanja usposabljanja in izobraževanja na področju kulturno-umetniških vsebin, na področju dela z osebami, ki potrebujejo prilagojene načine sporazumevanja, ipd.),
* predstavitev dejavnosti za promocijo projekta in zagotovitev trajnosti rezultatov,
* izjave prijavitelja o izpolnjevanju in sprejemanju razpisnih pogojev.

Če reference članov projektne skupine dokazujete z bibliografijo, lahko navedete ustrezne e-povezave do bibliografije posameznika iz javnodostopnih evidenc (npr. Cobiss, Sicris).

1. Obvezni prilogi prijavitelja:

* **priloga št. 1:** potrdilo o izobrazbi za vodjo projektne skupine in vsaj enega člana oziroma članico v skladu s posebnimi pogoji javnega razpisa (pripeto v enem dokumentu v obliki PDF),
* **priloga št. 2:**
  1. potrdilo FURS, da ima prijavitelj poravnane obveznosti, davke in prispevke do Republike Slovenije (v skladu z 2. točko Splošnih pogojev),

**ALI**

* 1. podpisano in žigosano soglasje za pridobitev osebnih podatkov in podatkov, ki štejejo za davčno tajnost, iz uradnih evidenc (priloga razpisne dokumentacije).

1. **Razpisni rok in oddaja vloge**

Vloga mora biti izpolnjena in oddana v elektronski obliki na elektronskem prijavnem obrazcu v spletni aplikaciji eJR (na naslovu: [**http://ejr.ekultura.gov.si/ejr-web**](http://ejr.ekultura.gov.si/ejr-web)) z vsemi dokazili in prilogami, skladno z zahtevami tega javnega razpisa in v slovenskem jeziku. Vloga mora biti oddana oziroma predložena na enega od načinov, opredeljenih v točkah 12.1 in 12.2.

**Prijaviteljem priporočamo, da vloge na javni razpis oddate prej, in ne tik pred skrajnim rokom za oddajo vloge, ker lahko pride do preobremenjenosti strežnika.**

Prijavitelji lahko do poteka razpisnega roka vloge dopolnjujejo oziroma spreminjajo, in sicer z navedbo oznake, na katero vlogo se dopolnitev nanaša. Upoštevana bo zadnja pravočasno poslana oziroma prispela vloga oziroma njena sprememba ali dopolnitev.

**12.1 Oddaja elektronsko podpisane vloge**

Prijavitelj vlogo na javni razpis odda s prijavnim obrazcem v spletni aplikaciji eJR na naslovu: [**http://ejr.ekultura.gov.si/ejr-web**](http://ejr.ekultura.gov.si/ejr-web) in jo elektronsko podpiše. V tem primeru vloge ni treba natisniti in poslati po navadni pošti.

Elektronsko podpisana vloga se šteje za pravočasno, če je izpolnjena, elektronsko podpisana in oddana na prijavnem obrazcu v spletni aplikaciji eJR do vključno **6. 11. 2023 do 23.59.**

**12.2 Oddaja lastnoročno podpisane vloge**

Če prijavitelj nima urejene možnosti elektronskega podpisovanja, vlogo na javni razpis vseeno odda na prijavnem obrazcu v spletni aplikaciji eJR na naslovu: [**http://ejr.ekultura.gov.si/ejr-web**](http://ejr.ekultura.gov.si/ejr-web), nato pa jo natisne in lastnoročno podpiše. Obe obliki prijave, elektronska brez digitalnega podpisa in tiskana, morata biti vsebinsko popolnoma enaki. V primeru razlik se upošteva elektronska različica.

Lastnoročno podpisana vloga se šteje za pravočasno, če je v poslovnem času ministrstva osebno predložena v glavni pisarni ministrstva ali po pošti poslana na naslov: **Ministrstvo za kulturo RS, Maistrova 10, 1000 Ljubljana**, najpozneje do 6. 11. 2023 oziroma najpozneje ta dan oddana priporočeno na pošti kot priporočena pošiljka. Pošiljka mora biti poslana **v zaprti kuverti z izpisom na sprednji strani:** NE ODPIRAJ – PRIJAVA NA JAVNI RAZPIS in z **oznako JR-PROMOCIJA-SJ-24**. Na ovojnico obvezno nalepite A4-dokument »Kuverta«, ki je priloga tega javnega razpisa in vsebuje vse potrebne podatke.

Zaželeno je, da vse obvezne priloge, določene v razpisni dokumentaciji oziroma besedilu tega javnega razpisa, priložite le v spletnem obrazcu in jih fizično ne pošiljate.

1. **Strinjanje s pogoji in merili javnega razpisa, obdelavo podatkov in objavo rezultatov**

Šteje se, da z oddajo vloge prijavitelj sprejema vse pogoje in merila javnega razpisa ter vsebino razpisne dokumentacije. Prijavitelj z oddajo vloge tudi dovoljuje objavo in obdelavo osebnih podatkov z namenom vodenja javnega razpisa, objave rezultatov javnega razpisa na spletni strani ministrstva, za znanstveno raziskovanje in statistične namene v skladu z veljavnim zakonom, ki ureja dostop do informacij javnega značaja, in veljavnim zakonom, ki ureja varstvo osebnih podatkov.

1. **Odpiranje, pregled in dopolnjevanje vlog**

Izpolnjevanje formalnih (splošnih in posebnih) pogojev ugotavlja komisija za odpiranje vlog, ki jo izmed zaposlenih na ministrstvu imenuje ministrica za kulturo, po potrebi pa pred ocenjevanjem tudi strokovna komisija.

Prijavitelji, ki se prijavijo na razpis s formalno nepopolno vlogo, bodo pisno pozvani k dopolnitvi. Prijavitelj mora vlogo dopolniti v petih dneh po prejemu poziva k dopolnitvi, sicer se bo vloga štela kot nepopolna. Vloge, ki ne bodo pravočasne, popolne ali jih ne bodo vložile upravičene osebe, bodo izločene iz nadaljnjega postopka in zavržene s sklepom.

1. **Zavrženje vlog**

Vloge, ki jih bodo prijavitelji vložili po preteku razpisnega roka, se bodo v skladu s tretjim odstavkom 116. člena ZUJIK štele za **prepozne**.

Vloge, ki ne bodo vsebovale vseh obveznih sestavin, ki jih določa besedilo javnega razpisa, in ki jih prijavitelji ne bodo v celoti dopolnili niti v petih dneh od prejema poziva k dopolnitvi, se bodo štele za **nepopolne**.

Prijavitelj, katerega vloga ne bo izpolnjevala pogojev za sodelovanje na tem javnem razpisu, določenih v besedilu tega javnega razpisa, se bo štel za **neupravičeno osebo**. Izpolnjevanje pogojev se ugotavlja na podlagi vloge prijavitelja in obveznih dokazil.

Ministrstvo bo na podlagi petega oziroma šestega odstavka 117. člena ZUJIK **s sklepom zavrglo:**

* **prepozno vlogo,**
* **nepopolno in/ali prepozno dopolnjeno vlogo,**
* **vlogo, ki jo bo oddala neupravičena oseba.**

1. **Odločitev o izboru**

Predlog projektov, katerih izvedbo bo financiralo ministrstvo, bo oblikovala pristojna strokovna komisija, upoštevajoč njihovo finančno zahtevnost, vsebinsko kakovost in za ta javni razpis predvidena finančna sredstva. Dokončno odločitev o izboru izvajalcev bo sprejela ministrica za kulturo na podlagi predloga strokovne komisije.

Ministrstvo si pridržuje pravico, da prijavitelju na podlagi utemeljenih razlogov predlaga nižjo višino sofinanciranja od zaprošene. V takšnem primeru bo strokovna komisija prijavitelju predlagala nižjo višino sofinanciranja od zaprošene za enak obseg istega predlaganega projekta. Nestrinjanje prijavitelja s predlogom ministrstva se bo štelo kot odstop od vloge.

Ministrica za kulturo o vsaki formalno ustrezni vlogi, prispeli na javni razpis, izda posamično odločbo, s katero odloči o odobritvi in deležu sofinanciranja ali o zavrnitvi sofinanciranja posameznega projekta.

Ministrstvo si pridržuje pravico, da lahko javni razpis prekliče kadar koli do izdaje odločb o (ne)izboru.

Z izvajalci izbranih projektov bo na podlagi odločbe sklenjena pogodba za obdobje iz tega javnega razpisa. V primeru objektivnih sprememb, ki vplivajo na pogodbeno razmerje, bo z izvajalcem sklenjen aneks k pogodbi.

Ministrstvo lahko ob naknadni ugotovitvi, da prijavitelj ne izpolnjuje pogojev iz besedila tega javnega razpisa, ko je odločba o izboru projekta že izdana, spremeni odločitev in z izvajalcem projekta ne sklene pogodbe. Prav tako lahko ob naknadni ugotovitvi o neizpolnjevanju pogojev ali pogodbenih obveznosti razveže že sklenjeno pogodbo, v primeru že izplačanih sredstev pa zahteva povračilo vseh že izplačanih sredstev skupaj z zakonitimi zamudnimi obrestmi.

1. **Obveščanje o izboru**

Prijavitelji bodo o izidih razpisa obveščeni v 60 dneh od zaključka odpiranja vlog. Ta se šteje od dne prejema zadnje po pozivu dopolnjene vloge oziroma ko se iztečejo vsi roki za dopolnjevanje vlog.

Prijavitelj lahko v tridesetih dneh od prejema odločbe o neizboru, ki jo na predlog strokovne komisije za ocenjevanje vlog sprejme ministrica za kulturo, vloži tožbo na Upravno sodišče Republike Slovenije.

1. **Pristojna uslužbenka za dajanje informacij in pojasnil**

Pristojna uslužbenka za dajanje informacij in pojasnil v zvezi z razpisno dokumentacijo in potekom javnega razpisa je Magda Stražišar, telefon: (01) 369 5947, e-pošta: [magda.strazisar@gov.si](mailto:magda.strazisar@gov.si).

Dr. Asta Vrečko

ministrica

Datum: 21. 9. 2023

Št.: 6140-31/2023-3340-3

1. Stroški projekta v kategoriji »Stroški storitev zunanjih izvajalcev« morajo glede na obseg dela izkazovati primerljivo višino plačila s stroški, opredeljeni v kategoriji »Stroški dela zaposlenih« v bruto znesku. Če prijavitelj nima zaposlenih, je referenca lahko izhodiščni plačni razred zaposlenega v javnem sektorju na delovnem mestu primerljive zahtevnosti. [↑](#footnote-ref-1)
2. Status subjekta v javnem interesu na področju kulture, kot ga opredeljujejo 16. člen Zakona o nevladnih organizacijah (Uradni list RS, št. 21/18) ter 80. in 81. člen Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg), 3/22 – ZDeb in 105/22 – ZZNŠPP). [↑](#footnote-ref-2)